শেক্সপীয়রের জন্মভূমি ছোট্ট মফঃস্বলী শহরতলিতেও প্রতি বৃহস্পতিবার আশে পাশের গ্রাম থেকে চাষী কারিগররা নানা জিনিষ বেচা কেনা করতে আসত। তবে শহর কর্তৃপক্ষের কড়া নির্দেশ ছিল বেচাকেনা যেন সৎভাবে হয়। লোক ঠকানো ব্যবসা বুদ্ধি চলবে না। মাপের কৌটো, খাবারের গুণ, সঠিক দাম তদারকি করার লোক থাকত। থাকতেন স্বয়ং স্ট্রাটফোর্ডের মেয়র, জন শেক্সপীয়র। উইলিয়াম শেক্সপীয়রের পিতা। জনের ছিল চামড়ার গ্লাভ্সের রমরমা ব্যবসা। এছাড়া তিনি ছিলেন একজন বীয়ার টেস্টার।